Botswana-regering ontken ‘massa-olifantstroping’Olifantbeendere wat tydens die navorsingstudie gevind is. Foto: Facebook via BWgovernment Die regering van Botswana het berigte dat tot 87 olifante binne ŉ paar weke in ŉ vlaag van stropery naby ŉ bekende wildreservaat in dié land doodgemaak is, ontken. Dit kom nadat die BBC berig het lede van die bewaringsgroep Elephants Without Borders (EWB) het op die karkasse van die olifante afgekom nadat hulle uitgebreide lugnavorsing oor die wild naby die Okavango Delta-natuurreservaat gedoen het. Volgens die berig het EWB dit as “een van die grootste stropingsvoorvalle nog in Afrika” bestempel. Die BBC-berig noem ook die “stropingsvoorval” kom kort nadat die regering die land se nasionale teenstropingseenheid ontwapen het. Dié berigte is ook deur talle ander mediahuise, ook in Suid-Afrika, gepubliseer. Die Botswana-regering het egter in ŉ verklaring gesê die mediaberigte is “ongegrond en sensasioneel” en die bewerings in die berigte “vals en misleidend”. “In geen stadium in die afgelope paar maande is 87 of 90 olifante in een voorval of op een plek in Botswana doodgemaak nie,” lui die verklaring. Luidens die verklaring is Elephants Without Borders (EWB) deur die regering gekontrakteer om die droogteseisoen-lugnavorsing van olifante en ander wild uit te voer in noordelike Botswana, waaronder Chobe, Okavango, Ngamiland en die Noord-Sentraal-distrik. Die studie het reeds op 5 Julie begin en sal op 30 September tot ŉ einde kom. Volgens die verklaring het EWB teen 1 Augustus aangemeld dat hulle op 53 olifantkarkasse afgekom het. Dié olifante het gevrek tydens voorvalle wat al sedert Julie vanjaar by die regering aangemeld is en was dus nie nuwe sterftes nie. “Die meeste van die 53 olifante is nie gestroop nie, maar het gevrek weens natuurlike oorsake asook konflik tussen wild en mens.” Die regering voer verder aan die ontwapening van die departement van wild- en nasionale parke se teenstropingseenheid het geensins ŉ invloed gehad op die doeltreffendheid van die teenstropingseenheid nie. “Die terugtrekking van die wapens van die teenstropingseenheid is in ooreenstemming met die bestaande wetgewing wat nie die departement van wild en nasionale parke toelaat om wapens te besit nie. Hierdie stap is gedoen terwyl regstellende maatreëls onderneem word.” Die regering het beklemtoon dat die land se wildlewe deel vorm van sy nasionale erfenis en dat hy dit tot elke prys sal beskerm.